แอลเอชแบงก์ดัน ดิจิทัลเพย์เมนต์
แอล เอช แบงก์ จับมือพันธมิตร หนุนสังคมไร้เงินสด ให้บริการรับชำระเงินผ่านมือถือ รุกตลาดอี-วอลเล็ต
28 ก.พ. 2562

แอล เอช แบงก์ จับมือพันธมิตร หนุนสังคมไร้เงินสด ให้บริการรับชำระเงินผ่านมือถือ รุกตลาดอี-วอลเล็ต
นางศศิธร พงศธร ประธานเจ้าหน้าที่บริหารและกรรมการผู้จัดการ ธนาคารแลนด์ แอนด์ เฮ้าส์ (LH Bank) เปิดเผยว่า ธนาคารได้ร่วมมือบริษัท แอล เอช มอลล์ แอนด์ โฮเทล บริษัท แอร์เพย์ (ประเทศไทย) หรือ AirPay และบริษัท QFPay International Company Limited หรือ QFPay เพื่อ เปิดรับชำระเงินผ่านมือถือ (Mobile Payment Service)
ทั้งนี้ จะทำให้ธนาคารมีบริการที่ครบวงจรมากขึ้น พร้อมพัฒนาดิจิทัล เพย์เมนต์ สนับสนุนสังคมไร้เงินสด เพิ่มช่องทางการรับชำระค่าสินค้าและบริการผ่านโทรศัพท์มือถือ และเพิ่มความสะดวกสบายมากขึ้น
"เราจะรุกตลาดอี-วอลเล็ตใช้ฐานลูกค้าของบริษัทต่างๆ ในกลุ่มธุรกิจแลนด์ แอนด์ เฮ้าส์ และจะขยายฐานลูกค้า รายใหม่ให้มากขึ้น ในการเสริมสร้างความสามารถด้านการแข่งขัน เพื่อยกระดับ การให้บริการของกลุ่มการเงินแลนด์ แอนด์ เฮ้าส์ ให้เป็นมาตรฐานสากล" นางศศิธร กล่าว
อย่างไรก็ตาม ในปัจจุบันการเติบโตของฐานลูกค้าธนาคารที่มียอดการใช้โมบาย แบงก์กิ้ง เติบโตถึง 56% ทำให้ธนาคารพัฒนานวัตกรรมทางการเงินต่างๆ เพื่อเพิ่มศักยภาพในการแข่งขันอย่างต่อเนื่อง